Drie vas oor leeubeneDie besending waarop beslag gelê is. Foto: Verskaf Die Groen Skerpioene het drie mense in hegtenis geneem wat glo leeubene uit die land wou smokkel. Barbara Creecy, minister van omgewingsake, bosbou en visserye, het gesê die inhegtenisneming is Dinsdag gedoen. “Die sukses van die gesamentlike operasie bevestig weer eens dat die deel van inligting en samewerking tussen die verskillende wetstoepassingsagentskappe die sleutel is tot Suid-Afrika se stryd teen natuurlewemisdaad.” Omgewingsinspekteurs het ŉ wenk ontvang oor ŉ verdagte besending nadat dit aan die lig gekom het dat daar nie ŉ bespreking gemaak is vir die versending van die leeubene nie. Drie lede van die Groen Skerpioene het ‘n lid van die polisie se misdaadintelligensie-eenheid aangesluit. Luidens die vervoerdokument is die verskeping verkeerd verklaar. Toe die besending deursoek is, is daar 12 bokse gevind met leeubene wat in aluminiumfoelie toegedraai is. Die besending het sowat 342 kg geweeg. Lede van die Valke, die Ekurhuleni-metropolisie, misdaadintelligensie en die Groen Skerpioene het tydens ŉ opvolgoperasie drie verdagtes in hegtenis geneem.